
Tárgyalás módja:	nyilvános ülés


Tisztelt Képviselő-testület!


A Szolnoki Kistérség Többcélú Társulása szervezésében működik a térségi fogorvosi ügyeleti ellátás, amelyhez ez ideig Martfű Város Önkormányzatának – mint társuláson kívüli településnek - nem volt lehetősége a csatlakozásra.  
A Társulás a feladat ellátására - a korábban bekapcsolódott települések bevonásával lefolytatott közbeszerzési eljárás alapján - 2017. március 31. napjáig tartó határozott idejű szerződést kötött egy fogászati sürgősségi alapellátást biztosító vállalkozással. 
Terveik szerint az elmúlt évek pozitív eredményei ismeretében annak lejártát követően a társulási keretek között kívánják megvalósítani a jövőben is a feladatellátást.
Ennek megfelelően a térségi fogorvosi ügyelet ellátására 2017. január hónapban közbeszerzési eljárás kerül kiírásra, melyhez szükséges, hogy az ellátásba bekapcsolódó önkormányzatok határozatukkal nyilvánítsák ki részvételi szándékukat, egyben ehhez kapcsolódóan vállalják a településre lakosság arányosan háruló költségeket.
A Társulás Elnökétől azt a tájékoztatást kaptam, hogy ennek előkészítése során a Társulás tagjaként lehetőség nyílik Martfű Város Önkormányzatának is a csatlakozásra, amely a lakossági alapellátás biztosítása érdekében mindenképpen indokolt.
Mindezek alapján az új szerződés hatályba lépésére – és így esetünkben a fogorvosi ügyeleti ellátás biztosítására – 2017. április 1. napjától kerülhet majd sor.


Tisztelt Képviselő-testület!

Kérem, hogy az előterjesztésben foglaltakat megtárgyalni és az alábbi határozati javaslatot elfogadni szíveskedjenek:


Határozati javaslat:

Martfű Város Önkormányzata Képviselő-testületének

……/2016. (…..) határozata
Martfű Város Önkormányzatának a térségi fogorvosi ügyeleti ellátáshoz történő csatlakozásról

Martfű Város Önkormányzatának Képviselő-testülete megtárgyalta Martfű Város Önkormányzatának a térségi fogorvosi ügyeleti ellátáshoz történő csatlakozásáról szóló előterjesztést és az alábbi határozatot hozza:

Martfű Város Önkormányzata a Szolnoki Kistérség Többcélú Társulása szervezésében működő térségi fogorvosi ügyeleti ellátáshoz kinyilvánítja 2017. április 1. napjától történő csatlakozási szándékát, valamint vállalja a feladatellátáshoz kapcsolódóan a településre háruló, lakosság arányosan megállapításra kerülő költségeket.





Erről értesülnek:
1.) Szolnoki Kistérség Többcélú Társulása, Szolnok,
2.) J. N. Szolnok Megyei Kormányhivatal, Szolnok,
3.) Valamennyi Képviselő, Helyben,
4.) Irattár.


M a r t f ű, 2016. november 15.




                                                                                                  Dr. Papp Antal

Látta: Szász Éva jegyző

